钦定古今图书集成/明伦汇编/氏族典/第390卷 > 李筠
## 钦定古今图书集成/明伦汇编/氏族典/第390卷 > 李筠

按《宋史李筠传》：“筠，并州太原人，善骑射。后唐秦王从
荣判六军诸卫，募勇士为爪牙。筠操弓矢求见，弓力
及百斤，从荣令筠射，引满有馀力，再发皆中，因以隶
麾下。从荣难作，筠骑从至天津桥，射杀十数人，知事
不济，弃马遁去。清泰初，应募为内殿直，迁控鹤指挥
使。晋开运末，契丹犯汴京，其将赵延寿闻筠骁勇，召”
置帐下。及契丹众北去，留耶律解里众才二千骑。解
里性贪恣自奉，削汉军日食，众皆菜色。筠乘其怨，密
谋伺契丹守阍者旦食，撞寺锺为期，相率入据兵库，
次焚牙门，大呼市人并力击焉。契丹众大惊，由北门
而出，遂去。筠送款汉祖，以其子赴朝，汉祖深赏之，授
筠博州刺史。周祖镇大名，表为先锋指挥使。广顺初，
拜义成军节度，改昭义军。显德初，加同平章事。恭帝
即位，加检校太尉。太祖建隆初，加兼中书令，遣使谕
以受周禅，筠即欲拒命，左右为陈历数，方僶俛下拜，
貌犹不恭。及延使者升阶，置酒张乐，遽索周祖画像，
悬壁涕泣不已，遂起兵，遣人杀泽州刺史张福，往据
其城。留其子守节守上党，引众南向。太祖遂亲征，破
筠众数万于泽南，筠走还保泽。太祖亲督战，拔其城，
筠赴火死。筠性虽暴，事母甚孝，每怒将杀人，母屏风
后呼筠令免，筠遽释之。稍知书，颇好调谑。初名荣，避
周世宗讳，将改之。或令名筠，筠曰：“李筠、李筠，玉帛云
乎哉？”闻者皆笑。